ЧРЕЗ  
Г-ЖА ЦЕЦКА ЦАЧЕВА

ПРЕДСЕДАТЕЛ

НА 43-ОТО НАРОДНО СЪБРАНИЕ

ДО

Г-ЖА ИВЕЛИНА ВАСИЛЕВА

МИНИСТЪР НА ОКОЛНАТА СРЕДА

И ВОДИТЕ

**ПИТАНЕ**

**от Манол Генов,   
 народен представител от ПГ “БСП лява България“**

На основание чл. 90, ал. 1 от Конституцията на Република България и чл. 91 от Правилника за организацията и дейността на Народното събрание внасям питане

**ОТНОСНО:** Провежданата от страна на Министерството на околната среда и водите политика към общините с изградени ПСОВ за управлението и експлоатация им до сключване на договор с Асоциацията ВиК и регионалния оператор

**УВАЖАЕМА ГОСПОЖО МИНИСТЪР**,

Понастоящем в област Пловдив предстои въвеждане в експлоатация на ПСОВ в общините Раковски, Кричим и Стамболийски. Всички те са с издаден Акт 15, предстои актуването и пускане в експлоатация, след което те по смисъла на закона трябва да бъдат предадени на ВиК оператор.

В договорите между общините и изпълнителите на строителството на ПСОВ има клаузи, задължаващи изпълнителите да поемат разходите по обучение на персонала, след което от започване на пробната експлоатация всички разходи се поемат от асоциирания партньор, т.е. от „ВиК“ ЕООД - гр. Пловдив. От друга страна „ВиК” ЕООД - гр. Пловдив, има право да поеме финансирането на експлоатационните разходи на нововъведените ПСОВ само и единствено след наличие на договор за предоставяне стопанисването, поддържането и експлоатацията на ВиК системите и съоръженията с А „ВиК“ ЕООД - Пловдив, а такъв няма.

В бюджетите на общините такива разходи не са заложени, финансирането на дейностите по поддръжка на съоръженията от Акт 16 до приемане в експлоатация на съоръжението не е предвидено. Не са предвидени и средства за фонд „Работна заплата” на заетия в ПСОВ персонал. Известна е трудната ситуация в общините по съфинансирането на тези проекти, както и липсата на възможност да генерират приходи от тази услуга, тъй като по смисъла на Закона за водите те не са оператор.

Във връзка с гореизложеното моето питане към Вас е:

Каква е политиката на МОСВ по отношение финансирането на дейностите по обучение и поддръжка на персонала в случаите, когато това не е категорично записано в договора между изпълнителя и общината? Има ли становище на управляващия орган на ОПОС да бъдат признати разходите на общините по обучение на персонала и експлоатацията на ПСОВ до сключване на договор с оператора или минимум 6 месеца след подписване на акт 16? Как ще бъдат финансирани разходите на общините от издаването на акт 16 до приемането за експлоатация от ВиК и какви действия смятате да предприемете за подпомагането им в случаите, в които такова финансиране няма?

МАНОЛ ГЕНОВ

народен представител